[pic] | COMISIA EUROPEANĂ |

Bruxelles, 6.9.2010

COM(2010) 469 final

2008/0237 (COD)

AVIZUL COMISIEIîn conformitate cu articolul 294 alineatul (7) litera (c) din Tratatul privind funcționarea Uniunii Europene,privind amendamentele Parlamentului Europeanla poziția Consiliului referitoare lapropunerea de

REGULAMENT AL PARLAMENTULUI EUROPEAN ȘI AL CONSILIULUI privind drepturile pasagerilor care călătoresc cu autobuzul și autocarul și de modificare a Regulamentului (CE) nr. 2006/2004

2008/0237 (COD)

AVIZUL COMISIEI în conformitate cu articolul 294 alineatul (7) litera (c) din Tratatul privind funcționarea Uniunii Europene, privind amendamentele Parlamentului European la poziția comună a Consiliului referitoare la propunerea de

REGULAMENT AL PARLAMENTULUI EUROPEAN ȘI AL CONSILIULUI privind drepturile pasagerilor care călătoresc cu autobuzul și autocarul și de modificare a Regulamentului (CE) nr. 2006/2004

1. ISTORICUL DOSARULUI

Data transmiterii propunerii către Parlamentul European și către Consiliu: 5 decembrie 2008

Data avizului Parlamentului la prima lectură: 23 aprilie 2009

Avizul Comitetului Economic și Social European: 16 iulie 2009

Data adoptării în unanimitate a poziției Consiliului: 11 martie 2010

Data avizului Parlamentului la doua lectură: 6 iulie 2010

2. Obiectul propunerii

Obiectivul propunerii este stabilirea unor seturi de drepturi pentru pasagerii care călătoresc cu autobuzul și autocarul atât pe rutele naționale, cât și pe cele transfrontaliere. Drepturile includ reguli minime de informare a tuturor pasagerilor înainte de călătorie și în timpul acesteia, răspunderea în caz de accidente rutiere, asistență și despăgubiri în cazul întreruperii călătoriilor, măsuri în cazul întârzierilor și asistență specială pentru persoanele cu mobilitate redusă. Pentru soluționarea diferendelor, propunerea prevede organisme naționale independente, ca și în cazul sectoarelor aerian și feroviar.

3. Avizul Comisiei privind amendamentele Parlamentului European

3.1 Rezumat al poziției Comisiei

Parlamentul a adoptat 50 de amendamente. Comisia poate accepta cinci amendamente ca atare (11, 20, 33, 37, 38), trei amendamente în principiu, care ar consta numai în eliminarea unor dispoziții enunțate în poziția Consiliului (15, 16 și 50), și 39 de amendamente cu reformulări (1, 2, 3, 4, 5, 6, 7, 8, 9, 10, 12, 13, 14, 17, 18, 19, 22, 23, 24, 25, 26, 27, 28, 29, 30, 31, 32, 34, 39, 40, 41, 42, 44, 45, 46, 47, 48, 49, 51). Comisia respinge amendamentele 21, 35 și 36.

Comisia salută eforturile Parlamentului European de a consolida dispozițiile care, față de dispozițiile din poziția Consiliului, pot crește nivelul de protecție a pasagerilor. Amendamentele votate de PE se îndepărtează, cu privire la multe aspecte, de poziția Consiliului. Totuși, Comisia are convingerea că se poate găsi un compromis în cadrul procedurii de conciliere.

3.2 Amendamentele Parlamentului la a doua lectură

3.2.1 Amendamente reținute

Comisia acceptă amendamentele 11, 20, 33, 37 și 38.

Amendamentele prevăd clarificări în ceea ce privește considerentele (considerentul 17), definițiile [definiția pentru „transportator” articolul 3 litera (g)] și dispozițiile privind întârzierile [articolul 14 alineatul (1) litera (b) punctul I, articolul 19 alineatul (1) și articolul 19 alineatul (1) litera (a)] care fie îmbunătățesc calitatea textului de lege, fie constituie ameliorări ale nivelului de protecție a pasagerilor.

3.2.2 Amendamente acceptate care fac obiectul reformulării sau amendamente acceptate în principiu

Domeniu de aplicare

Comisia acceptă amendamentele legate de domeniul de aplicare a propunerii de regulament (articolul 2) care, față de poziția Consiliului, limitează posibilitatea statelor membre de a excepta de la aplicarea drepturilor pasagerilor anumite tipuri de servicii de transport, cum sunt serviciile naționale și serviciile locale (adică transportul urban, suburban și regional), și limitează perioada de aplicare a acestor exceptări, deoarece îmbunătățesc protecția pasagerilor. Totuși, pentru a se asigura claritatea, coerența și securitatea juridică, este necesară reformularea următoarelor amendamente : 1, 13, 14, 17 și 18.

Comisia poate accepta amendamentele 15 și 16 (eliminarea posibilității statelor membre de a excepta serviciile naționale, precum și serviciile internaționale de la domeniul de aplicare dacă o parte semnificativă a acestora se desfășoară în afara UE) în scopul asigurării unei aplicări extinse a prezentei legislații privind drepturile pasagerilor. Totuși, pentru a ajunge la un compromis cu Consiliul, Comisia recunoaște că, probabil, extinderea domeniului de aplicare este posibilă numai printr-o abordare mai flexibilă, adică prin posibilitatea exceptării serviciilor menționate anterior, dar prevăzând la articolul 2 alineatul (5) o listă a articolelor care nu pot fi excluse mai cuprinzătoare decât lista limitată propusă de Consiliu.

Despăgubirile și asistența în caz de accident

Comisia acceptă amendamentele referitoare la despăgubirile și asistența în caz de accident care, față de poziția Consiliului, sporesc protecția pasagerilor. Totuși, în vederea compatibilității cu normele existente privind răspunderea aplicabile autovehiculelor și pentru a se ajunge la un acord cu poziția Consiliului, este necesară reformularea semnificativă a următoarelor amendamente : 2, 3, 4, 22, 23, 24 și 25.

Persoanele cu handicap și persoanele cu mobilitate redusă

Comisia acceptă amendamentele referitoare la persoanele cu handicap și la persoanele cu mobilitate redusă care, față de poziția Consiliului, ameliorează dispozițiile privind accesul acestor persoane la serviciile de transport cu autobuzul sau cu autocarul. Totuși, pentru a se asigura claritatea, coerența și securitatea juridică, este necesară reformularea următoarelor amendamente : 5, 6, 7, 8, 9, 18, 19, 26, 27, 28, 29, 30, 31, 32, 34 și 51.

Anularea sau întârzierea

Comisia acceptă amendamentele referitoare la drepturile pasagerilor în cazul anulării serviciilor de transport cu autobuzul sau cu autocarul sau în cazul întârzierii călătoriilor, care îmbunătățesc protecția pasagerilor asigurând, de exemplu, condiții mai bune de acordare de despăgubiri și de asistență. Totuși, pentru a se asigura claritatea, coerența și securitatea juridică, este necesară reformularea următoarelor amendamente : 10, 39, 40, 41, și 42.

Comisia poate accepta amendamentul 44 în principiu (un nou articol 22a stabilind obligația transportatorilor de a coopera cu părțile interesate relevante în scopul îmbunătățirii atenției acordate pasagerilor). Totuși, pentru a ajunge la un compromis cu Consiliul, Comisia recunoaște că poate fi necesară o abordare mai flexibilă a acestei obligații de cooperare impusă operatorilor.

Informarea

Comisia acceptă amendamentele referitoare la furnizarea de informații în legătură cu serviciile de transport și prestarea acestora, precum și cu drepturile pasagerilor, care, față de poziția Consiliului, constituie ameliorări pentru pasageri. Totuși, pentru a se asigura claritatea, coerența și securitatea juridică, este necesară reformularea următoarelor amendamente : 12, 45 și 46.

Tratarea reclamațiilor și asigurarea respectării legislației

Comisia acceptă amendamentele referitoare la condițiile de stabilire a mecanismelor de tratare a reclamațiilor și la organismele naționale care asigură respectarea legislației, care sporesc protecția pasagerilor și contribuie la realizarea unor structuri administrative mai suple. Totuși, pentru a se asigura claritatea, coerența și securitatea juridică, este necesară reformularea următoarelor amendamente : 47, 48 și 49.

Comisia poate accepta amendamentul 50 în principiu . articolul 27 alineatul (3) extinde domeniul de aplicare a sistemelor independente de tratare a reclamațiilor la articolele 5-7 din acest regulament. Totuși, pentru a ajunge la un compromis cu Consiliul, Comisia recunoaște că poate fi necesară o abordare mai flexibilă a acestei dispoziții pentru a asigura coerența juridică între dreptul național și dreptul UE, excluzând prin urmare articolul 7 din domeniul de aplicare al articolului 27 alineatul (3), deoarece articolul 7 se referă la legislația națională privind răspunderea ale cărei proceduri juridice privind căile de atac pot fi diferite de termenele procedurale definite în acest regulament.

3.2.3 Amendamente respinse

Comisia respinge amendamentul 21 [definiția operatorului de turism de la articolul 3 litera (k)] deoarece eliminarea trimiterii din definiție la „detailist” nu s-ar încadra în arhitectura juridică a acestui proiect de regulament și nici nu ar fi în concordanță cu legislația existentă privind drepturile pasagerilor, de exemplu Regulamentul (CE) nr. 1107/2006 și Regulamentul (CE) nr. 1371/2007.

Comisia respinge amendamentele 35 și 36 care vizează eliminarea articolului 18 alineatele (1) și (2) care dau statelor membre posibilitatea de a excepta serviciile regulate naționale de la aplicarea dispozițiilor din capitolul III al regulamentului, dacă garantează că nivelul de protecție a persoanelor cu handicap și a persoanelor cu mobilitate redusă este cel puțin egal cu cel prevăzut de regulament. Dispozițiile articolului 18 alineatele (1) și (2) sunt utile, deoarece oferă statelor membre flexibilitatea necesară pentru a menține, acolo unde este cazul, un nivel mai ridicat de protecție la nivel național, garantând totodată că în celelalte state membre se asigură cel puţin acelaşi nivel de protecţie ca cel prevăzut de regulament.